EXTRAS DIN M E T O D O L O G I A

***PRIVIND ORGANIZAREA ŞI DESFĂŞURAREA EXAMENULUI***

***DE ACORDARE A GRADULUI DIDACTIC II***

***SESIUNEA AUGUST 2020***

Universitatea „Alexandru Ioan Cuza”, în calitate de centru de formare/perfecţionare a personalului didactic din învăţământul preuniversitar, abilitată de Ministerul Educaţiei şi Cercetării, realizează formarea continuă şi prin examenele de acordare a gradului didactic II, inclusiv prin cursurile de pregătire a acestora.

 În sesiunea august 2020 cadrul organizatoric al examenului este asigurat de **Metodologia privind formarea continuă a personalului din învăţământul preuniversitar, aprobată prin O.M.E.N nr. 5.561/2011, modificat şi completat.**

*I.* Cadrele didactice înscrise, pentru a susține probele acestui examen în sesiunea august 2020, vor depune la secretariatul Facultăţii de Litere sau vor transmite pe e-mail la adresa:otilia \_marta@yahoo.com, pâna la data de **21 august 2020** dovada achitării taxei de procesare dosar şi plata comisiilor de evaluare şi contestaţii la examenul de acordare a gradului didactic II.

**PENTRU ACHITAREA TAXEI PRIN BRD VEŢI PRECIZA URMĂTOARELE:**

* **Universitatea “Alexandru Ioan Cuza” Iaşi**
* **Zona: Facultatea de Litere**
* **Forma de şcolaritate: 01**
* **Contul –  RO68BRDE240SV89534452400**
* **Tipul taxei : Taxă procesare dosar gradul II (150 lei) – cod 107**

În cazul în care, din diverse considerente, cadrul didactic înscris la examenul de acordare a gradului didactic II **nu s-a prezentat sau nu a promovat** probele acestui examen, cuantumul taxei de procesare dosar şi plata comisiilor de evaluare si contestații la examenul de acordare a gradului didactic II **nu se restituie.**

 **II. CALENDARUL privind desfăşurarea examenelor în sesiunea august 2020**

* **Pentru profesori din învăţământul de masă şi învăţămânul special:**

***Proba scrisă*: Pedagogie, Metodica predării specialităţii cu abordări interdisciplinare și de creativitate** - 25 august 2020, ora 10.00.

 **III. Programele pe baza cărora se desfăşoară probele de examen** se aprobă prin ordin al ministrului educaţiei şi sunt valabile la nivel naţional. Programele de perfecţionare sunt publicate pe pagina de web a Ministerului Educaţiei şi Cercetării la adresa [www.edu.ro](http://www.edu.ro) – Învăţământ Preuniversitar - Resurse umane, Materiale informative.

**IV. CONDIŢII de participare**

 Gradul didactic II se poate acorda la o vechime minimă de 4 (patru) ani de la obţinerea definitivării pe funcţia didactică (sesiunea august 2016). Gradul didactic II se poate susţine şi după minimum 3 (trei) ani vechime în învăţământ de la obţinerea definitivării pe funcţia didactică, dacă acest examen a fost promovat cu nota **10 (zece).** În acest caz, candidatul va trebui să prezinte copie legalizată de pe adeverinţa de acordare a definitivării în învăţământ, sesiunea iulie 2017.

 ***Informaţii despre cazare:***

 Informaţii în ceea ce priveşte cazarea candidaţilor în campusul universităţii se pot obţine de la Direcţia Servicii Sociale Studenţeşti, telefon 0232 20.15.78.

**V. Calculul mediei de promovare :**

 **La gradul didactic II, nota minimă de promovare a fiecărei probe (scris PEDAGOGIE și scris Metodica predării specialităţii cu abordări interdisciplinare și de creativitate) este 8,00 (opt). Calculul mediei de promovare rezultă din media aritmetică a următoarelor probe: nota la proba scrisă de Pedagogie + nota la proba scrisă de Specialitate. De exemplu, dacă un candidat a obținut a obținut nota 8,50 la proba scrisă de Pedagogie și 7,50 la proba scrisă de Metodica predării specialităţii cu abordări interdisciplinare și de creativitate, chiar daca media este 8.00, candidatul este declarat respins, deoarece nu a obținut nota minimă la Metodica predării specialităţii cu abordări interdisciplinare și de creativitate.**

 **VI.** **SUBIECTELE** pentru proba scrisă se stabilesc de către fiecare instituţie de învăţământ cu cel puţin o oră înaintea probei scrise, pe baza programelor de perfecţionare în vigoare, aprobate de M.E.C., pentru fiecare specialitate în parte. Se vor propune 10 (zece) variante de subiecte din care se vor extrage 3 (trei) variante.

 **Din cele 3 (trei) variante, preşedintele comisiei centrale extrage o variantă care va constitui subiectul de examen pentru toţi candidaţii de aceeaşi specializare şi din aceeaşi categorie de personal didactic. Cele două variante rămase sunt considerate variante de rezervă.**

 Subiectele vor fi întocmite de către fiecare comisie, în conformitate cu programele în vigoare. Pe fiecare variantă se va specifica programa de examen din care au fost elaborate subiectele. Responsabilitatea elaborării subiectelor, precum şi decizia privind structura şi forma subiectelor aparţin comisiei de examinare din centrul de perfecţionare.

 **Varianta extrasă este multiplicată într-un număr de exemplare egal cu numărul candidaţilor aflaţi în sălile de examen. Acestea sunt închise în plicuri pe care se aplică ştampila Rectoratului şi pe care se scrie ora la care vor fi desfăcute. Plicurile sunt preluate de către preşedintele comisiei şi transmise în fiecare sală de examen. Unul dintre profesorii supraveghetori va scrie pe tablă ora de începere si ora de încheiere a probei.**

 În perioada de desfășurare a probei scrise, membrii examinatori de specialitate elaborează baremul de evaluare. Acesta va fi afişat imediat după încheierea probei.

 **VII. DESFĂŞURAREA PROBEI SCRISE**

 Proba scrisă se desfăşoară în săli de examen adecvate sub aspectul suprafeţei şi numărului de locuri, respectiv cel puţin dublu în raport cu numărul de candidaţi. Pentru fiecare sală se vor asigura cel puţin doi profesori supraveghetori, cu specializări diferite de cele ale candidaţilor. Aceştia pot fi desemnaţi dintre membrii celorlalte comisii de examen sau dintre cadrele didactice titulare ale instituţiei de învăţământ – centru de perfecţionare. Unul dintre supraveghetori va fi desemnat ca responsabil de sală.

La examen, candidaţii trebuie să aibă asupra lor buletinul/cartea de identitate.

 Accesul candidaţilor în sala de examen se face pe bază de tabel nominal, sub controlul responsabilului de sală. La intrarea în sală, candidaţii nu trebuie să aibă asupra lor nici un material, respectiv cărţi, caiete, notiţe etc. sau obiecte care ar putea fi folosite ca sursă de informare ilicită. **În timpul examenului, telefoanele mobile se închid**.

 După intrarea tuturor candidaţilor, dar nu mai târziu de ora 9.45, responsabilul de sală face un scurt instructaj privind cerinţele desfăşurării probei. Acesta explică în mod clar procedura de redactare, semnare, sigilare şi numerotare a lucrării.

 **Lucrările scrise se redactează pe coli de hârtie tipizate, dar separate pentru cele două discipline, pe care se aplică ştampila facultăţii în care se desfăşoară examenul. Lucrările scrise au caracter secret.** Fiecare candidat îşi scrie numele şi prenumele cu majuscule pe colţul din partea dreaptă a lucrării. De asemenea, pentru a se uşura procedura de trecere a notelor în catalog, se va menţiona numele judeţului din care provine candidatul în dreptul numărului legitimaţiei de concurs. După verificarea conformităţii cu buletinul/cartea de identitate de către responsabilul de sală, colţul colii se îndoaie şi se lipeşte (cu o etichetă sau cu lipici), după care se aplică ştampila facultăţii şi semnătura responsabilului de sală. Această procedură se aplică şi pentru colile de examen suplimentare solicitate de candidaţi.

 Pentru scrierea textului, candidaţii vor folosi stilou cu cerneală de culoare albastră sau pix cu pastă de culoare albastră. Pentru elementele de grafică se va folosi creionul acromatic.

 Ciornele se fac numai pe coli de hârtie care poartă ştampila facultăţii în care se desfăşoară examenul, puse la dispoziţie la solicitarea candidaţilor. Acestea nu se semnează şi sunt preluate de responsabilul de sală separat de colile de examen. Ciornele nu sunt luate în considerare în evaluarea lucrării şi la eventualele contestaţii.

 **Timpul de lucru pentru elaborarea lucrării scrise este de trei ore din momentul primirii subiectelor.** La încheierea probei, responsabilii de sală se vor asigura ca numărul ultimilor candidaţi prezenţi în sală să nu fie mai mic de trei.

 După încheierea lucrării, candidaţii numerotează foile de examen cu cifre arabe, în partea de jos a paginii, în colţul din dreapta, indicând pagina curentă şi numărul total de pagini scrise, de exemplu: 3/5 pentru pagina a treia din totalul de 5 pagini scrise. Se vor numerota toate paginile pe care candidatul le-a scris, inclusiv prima pagină şi paginile incomplete. Apoi, candidaţii predau lucrările scrise responsabilului de sală, pe bază de borderou în care se completează, sub semnătura fiecărui candidat, numărul de pagini scrise atât pentru lucrarea la disciplina pedagogie cât și pentru cea de la specialitate.

 Responsabilului de sală va pune separat lucrările, iar predarea acestora președintelui de comisie se va face tot separat.

 **Frauda şi tentativa de fraudă se sancţionează cu excluderea din examen.**

 Orice încercare dovedită ca fraudă, în timpul desfăşurării probelor de examen, se sancţionează cu eliminarea candidatului respectiv din examen, menţionându-se în toate documentele "eliminat din examen".

 În cataloagele de examen, la candidaţii eliminaţi se va trece nota 1 (unu) pentru a apărea la final, în conformitate cu aplicaţia «Grade didactice», la categoria «respinşi».

 **VIII. VERIFICAREA ŞI EVALUAREA LUCRĂRILOR SCRISE se efectuează în** mod independent de către cei doi examinatori, cu note de la 10 la 1, exprimate prin numere întregi sau cu zecimale. Pentru validarea evaluărilor, diferenţa dintre notele celor doi examinatori nu trebuie să fie mai mare de 1 punct. Notele astfel acordate se trec în borderouri în care se menţionează numărul lucrării şi nota acordată de fiecare examinator.

 În cazul în care apar lucrări pentru care diferenţa dintre notele acordate de cei doi examinatori este mai mare de 1 punct, preşedintele comisiei anunţă comisia centrală pe universitate. Preşedintele comisiei centrale dispune reevaluarea tezei, de către un al treilea profesor examinator; iar nota acordată de acesta rămâne definitivă.

 **Corectarea lucrărilor de specialitate** se va face în intervalul orar: 14.00 – 18.00, în data de 25 august și 8.00 – 12.00, în data de 26 august.

 Afişarea rezultatelor la proba scrisă de specialitate se va face după ce acestea au fost aduse la Comisia Centrala, dar nu mai târziu de ora 15.30.

 **Corectarea lucrărilor la pedagogie** se va face în intervalul orar: 14.00 – 18.00, în data de 25 august și 8.00 – 14.00, în data de 26 august.

Afişarea rezultatelor la proba scrisă de pedagogie se va face după ce acestea au fost aduse la Comisia Centrala, dar nu mai târziu de ora 15.30.

 **Candidaţii care consideră că au fost subevaluaţi pot să depună contestaţii.**

 Acestea se adresează, în scris, preşedintelui comisiei de examinare în termen de cel mult 24 de ore de la data şi ora afişării rezultatelor.

 Eventualele contestații se primesc în data de 27 august între orele 8.00-12.00, la secretariatul facultății, iar soluționarea acestora se va face în aceeași zi, dar nu mai târziu de orele 17.00.

 **În contestaţie, se vor face referiri explicite la baremul de evaluare, menţionându-se subiectele şi punctele la care candidatul consideră că a fost subevaluat.**

 Lucrările scrise ale candidaţilor care au depus contestaţii sunt secretizate prin acoperirea zonei în care sunt scrise numele şi prenumele candidatului şi în care sunt trecute notele iniţiale. Lucrările sunt verificate şi evaluate de cei doi examinatori, în prezenţa preşedintelui comisiei de examinare, prin raportare la reperele baremului de notare şi la elementele sesizate în contestaţie.

 Notele acordate de cei doi examinatori, precum şi nota acordată pe lucrare, calculată ca medie aritmetică a celor două note, se scriu pe borderou şi pe fiecare lucrare, potrivit procedurii aplicate la prima evaluare.

 Soluţionarea fiecărei contestaţii se decide şi se comunică prin calificativul “admis” sau “respins”. **Contestaţia este admisă în cazul în care nota acordată după contestaţie este mai mare sau mai mică cu mai mult de un punct decât nota acordată la prima evaluare.** În caz contrar, contestaţia este respinsă şi rămâne valabilă nota iniţială.

 Pentru lucrările care au primit iniţial note cuprinse între 7,50 şi 7,99, inclusiv notele de 7,50 si 7,99, respectiv, între 9,50 şi 9,99, inclusiv 9,50 şi 9,99, nota definitivă este nota acordată de comisia de contestaţii.

 Hotărârea comisiei de contestaţii este definitivă şi se poate ataca numai prin procedura contenciosului administrativ. Pentru promovarea examenului de acordare a gradului didactic II, candidatul trebuie să obţină cel puţin nota 8 (opt) la fiecare dintre probele scrise din cadrul examenului. Candidaţii care nu obţin nota minimă la o probă din cele două care compun examenul scris sunt declarați respinși. Candidaţii declaraţi respinşi la examenul de acordare a gradului didactic II se pot reînscrie pentru susţinerea examenului prin depunerea unui nou dosar de înscriere şi cu parcurgerea tuturor etapelor precizate în metodologie. Pentru candidaţii respinşi în sesiunea august 2020, se va avea în vedere aplicarea prevederilor Metodologiei privind formarea continuă a personalului din învăţământul preuniversitar, aprobată prin OMECTS nr. 5561/ 2011, modificată şi completată.

Mult succes!

.